# Oriol Estrada Rangil

Oriol Estrada Rangil (Mataró, 23 de maig de 1980), també conegut amb el pseudònim de Capitán Urías, és un divulgador català de cultura japonesa especialitzat en manga i anime. L'interès pel manga i pel Japó li va néixer amb el Capità Harlock i Bola de Drac, animes emesos per TV3 a les dècades del 1980 i 1990, respectivament. La influència d'aquestes sèries fou tan forta que es va començar a interessar per la cultura japonesa i va aprendre el japonès, acabant de fundar la seva empresa de traducció, cultura i oci japonès el 2015.
El 2010 estrenà el documental Crónicas desde Cipango al 16è Saló del Manga de Barcelona. El documental entrevista a quatre bloguers espanyols residents al Japó i té per objectiu descobrir per quin motiu molts ciutadans occidentals se senten fascinats pel Japó. Dos anys més tard presentà el documental Songokumania, el big bang del manga al 18è Saló del Manga de Barcelona, on parla sobre el fenomen social sorgit a Catalunya a mitjans de la dècada del 1990 arran de l'emissió de l'anime Bola de Drac a TV3. Entre els entrevistats, hi ha Joan Navarro, Oleguer Sarsanedas i membres de la generació Dragon Ball com Marc Bernabé o Cels Piñol. Amb motiu del 30è aniversari de la creació de Bola de Drac, el 2016 el documental fou reeditat en una versió més extensa, presentant-se al Festival Sant Cugat Fantàstic de 2016, en el marc de diverses activitats relacionades amb la sèrie. Paral·lelament, també va veure la llum un llibre amb títol homònim, que es presentà al Festival de Cinema de Sitges.
El 2014 fou coordinador i redactor del darrer volum de l'enciclopèdia de còmic Del Tebeo al Manga, dirigida pel divulgador de còmic Antoni Guiral. El 2019 va veure la llum el llibre 501 mangas que leer en español (Norma), amb Marc Bernabé com a coautor. La idea del llibre naix a les xarxes socials, ja que en el seu compte de Twitter, Estrada oferia ressenyes de manga a canvi d'un "m'agrada". L'èxit de la iniciativa va desembocar en la gestació del llibre, a la qual s'hi va afegir Bernabé. Els treballs de selecció, relectura i redacció del llibre va durar dos anys i, segons els mateixos autors, el resultat final no és una recopilació dels millors mangues sinó que pretén ser un reflex de la història del manga a l'Estat espanyol i fins i tot del Japó.
Des del 2023 presenta el pòdcast Puja al puto robot! de Radio Primavera Sound, juntament amb l'Ofèlia Carbonell. A la tercera edició dels Premis Sonor (2024), el pòdcast fou guanyador en la categoria de millor pòdcast d'entreteniment.

## Publicacions (selecció)

* 2014: Guiral, Antoni; Estrada, Oriol; Diversos autors. Manga: Made In Japan (en castellà). 11. Evolution Comics (Panini), 2016 (Del tebeo al manga. Una historia de los cómics). ISBN 978-8490248904.
* 2016: Estrada, Oriol. Songokumania: el Big Bang del manga. Edicions Xandri, 2016. ISBN 978-8494609404.
* 2016: de la Torre, Toni; Estrada, Oriol; Diversos autors. La medicina en las series de televisión (en castellà). Fundación Dr. Antonio Esteve, 2016. ISBN 978-8494257193.
* 2018: Jean, David; Estrada, Oriol; Diversos autors. Japón para otakus (en castellà). Diabolo, 2016. ISBN 978-8494944918.
* 2019: Estrada, Oriol; Bernabé, Marc. 501 mangas que leer en español (en castellà). 2019. Norma, 2019. ISBN 978-8467939408.
* 2020: Estrada, Oriol. Cultura Manga (en castellà). 2020. Redbook, 2020, p. 228. ISBN 978-8412231151.

## Referències

* ↑ «Biografia d'Oriol Estrada Rangil a ACDCómic» (en castellà). Arxivat de l'original el 3 d’abril 2019. [Consulta: 19 desembre 2019].
* ↑ Biel, Mireia. «Oriol Estrada, l'univers del manga. Oriol Estrada és l'autor del llibre 'Songokumanía: El Big Bang del Manga'». El Tot Mataró i Maresme, 11-11-2016. [Consulta: 19 desembre 2019].
* 1 2 Vidal, Jaume «Son Goku, l'inici de tot plegat». El Punt Avui, 22-01-2017 [Consulta: 19 desembre 2019]. «El llibre parla dels aficionats, de les editorials, de l'impacte mediàtic i de tot l'entrellat que es va crear a l'entorn de la generació que va créixer amb una sèrie que ara veuen també els seus fills.»
* 1 2 ; T. Pardo, Jordi; López, Raúl«Songokumanía. El Big Bang del Manga.» (en castellà). Zona Negativa, 09-11-2012. [Consulta: 19 desembre 2019].
* ↑ «Marató, exposició i estrena documental sobre "Bola de drac"». 324, 05-07-2016. [Consulta: 19 desembre 2019].
* ↑ Graell, Vanessa «Generación Son Goku» (en castellà). El Mundo, 13-10-2016 [Consulta: 29 desembre 2019]. «...Songokumanía. El big bang del manga, un documental y un libro homónimo que Oriol Estrada ha presentado en el Festival de Sitges.»
* ↑ Jiménez, Jesús. «'Del tebeo al manga' culmina con el tomo dedicado al manga. Coordinada por Antoni Guiral, llega a su fin con este apéndice» (en castellà). RTVE, 10-12-2014. «...para este último tomo, dedicado al manga, se ha contado con un equipo de especialistas de renombre: Marc Bernabé (asesor y redactor), Verònica Calafell, Diana Calleja, Sandra de Lamo, Annabel Espada, Oriol Estrada Rangil (coordinador y redactor), Pepe Gálvez, Antoni Guiral (director y redactor)...»
* 1 2 Vidal, Jaume «Mangues que han creat afició. Norma publica un llibre que recull els títols que han format l'imaginari manga dels lectors de l'Estat». El Punt Avui, 03-11-2019 [Consulta: 19 desembre 2019].
* ↑ Abella, Anna «10 mangues que no s'han de perdre. Marc Bernabé i Oriol Estrada, autors de '501 mangas que leer en España', seleccionen els mangues imprescindibles». El Periódico, 03-11-2019 [Consulta: 31 octubre 2019].
* ↑ «Els Premis Sonor 2024 guardonen onze pòdcasts», 30-04-2024. [Consulta: 22 maig 2024].